b'\n_START_ARTICLE_\nDeutsche Hochschule f\xc3\xbcr Politik\n_START_PARAGRAPH_\nDeutsche Hochschule f\xc3\xbcr Politik (DHfP) oli saksalainen yksityinen korkeakoulu. Se perustettiin vuonna 1920, liitettiin nykyiseen Humboldt-yliopistoon vuonna 1940 ja muutettiin yhdeksi Freie Universit\xc3\xa4t Berlinin laitoksista nimell\xc3\xa4 Otto-Suhr-Institut vuonna 1959._NEWLINE_Korkeakoulun perustamisen aikoihin Weimarin tasavalta oli nuori, h\xc3\xa4vitty maailmansota ja Versaillesin sopimuksen n\xc3\xb6yryytykset vaivasivat ihmisi\xc3\xa4. Intellektuellien joukossa muhi fasismia edelt\xc3\xa4neit\xc3\xa4 oikeistolaisia ajatuksia, tasavallan vastustamista, haikailua keisarikunnan aikoihin ja muukalaisvihamielisyytt\xc3\xa4. DHfP:n liberaalit perustajat nousivat n\xc3\xa4it\xc3\xa4 oikeistolaispiirej\xc3\xa4 vastaan. Monet heist\xc3\xa4 kuuluivat Berliinin demokraattiseen yhdistykseen, jonka j\xc3\xa4senin\xc3\xa4 oli my\xc3\xb6s juutalaisia kauppiaita ja pankkiireja._NEWLINE_Korkeakoulusta vastasi kannatusyhdistys, jonka j\xc3\xa4senin\xc3\xa4 oli monia Versaillesin rauhansopimuksen allekirjoittajia kuten Walter Simons, Ernst Jaeckh, Friedrich Naumann ja Max Weber. Weber ehti kuolla ennen koulun avaamista._NEWLINE_Alkuvuosina kaikilta korkeakoulun opettajilta vaadittiin kirjallinen sitoutuminen tasavallan aatteiden tukemiseen. Aluksi pyrittiin kouluttamaan eri taustoista tulevia ihmisi\xc3\xa4 toimimaan nuoren tasavallan eri teht\xc3\xa4viss\xc3\xa4. Monet luennoijat olivat osa-aikaisia, ja suuri osa opetuksesta j\xc3\xa4rjestettiin iltaisin ty\xc3\xb6p\xc3\xa4iv\xc3\xa4n j\xc3\xa4lkeen. Tutkinnon suorittaminen tuli mahdolliseksi vasta 1920-luvun puoliv\xc3\xa4liss\xc3\xa4._NEWLINE_Fasismin nousun my\xc3\xb6t\xc3\xa4 suuri osa korkeakoulun opettajakunnasta joutui l\xc3\xa4htem\xc3\xa4\xc3\xa4n maanpakoon vuonna 1933._NEWLINE_Korkeakoulu liitettiin Friedrich-Wilhelms-yliopistoon vuonna 1940. Sodan j\xc3\xa4lkeen se alkoi toimia uudelleen itsen\xc3\xa4isen\xc3\xa4 instituuttina. Sen johdossa oli vuodesta 1948 vuoteen 1955 Otto Suhr, Berliinin kaupunginvaltuuston puheenjohtaja ja tuleva L\xc3\xa4nsi-Berliinin pormestari, joka toimi my\xc3\xb6s Freie Universit\xc3\xa4t Berlinin kunniaprofessorina. Suhrin kuoleman j\xc3\xa4lkeen 1958 DHfP liitettiin Freie Universit\xc3\xa4t Berliniin h\xc3\xa4nen mukaansa nimettyn\xc3\xa4 instituuttina.'